La Bibia piemontèisa/Testament Vej/Osea/Osea 12


Osea

12

Angann e busiardarìa d’Israel 

Nosgnor a dis: “Coj d’Efraim a l’han ambrojame con ëd busiardarìe e coj d'Israel a l’han anganame con la fràuda. Giuda a s'arvira contra 'd Nosgnor, ch’a l’é tut sant. Efraim as alimenta 'd vent; tut ël dì a-j va dré al vent d'orient; a moltìplica busiardarìe e violense; a fan d'aleanse con l'Assiria e as pòrto via l'euli an Egit. Nosgnor a rusa con Giuda e a-j ciama cont a Giacòb për soa condòta, a-j farà paghé për ël mal ch’a l’ha fàit. 

Chiel già da la fàuda dla mare a l'ha piaje 'l pòst a sò frel e da grand a l'ha lotà con Nosgnor. A l'ha lotà con n'àngel e a l'ha vagnà; a l’ha suplicalo e a l’ha otnune sò favor. Nosgnor a l’é andàit a trovelo a Betel e ambelelà a l'ha parlà a nojàutri: “Nosgnor a l’é ‘l Dé dl’univers. A l’é con ësto nòm-sì ch’i l’oma da 'nvochelo. Ti, donca, torna a tò Dé, esse fedel e giust, spera sèmper an tò Dé”.

Nosgnor a dis: “Coj ëd Canan a ten-o an man ëd balanse fàusse, a-j pias d’ambrojé. E coj d’Efraim a diso: “Ël cas a l’é ch’i soma sgnor, i soma fasse na fortun-a, e an tuti nòstri guadagn, gnun a na troverà nì colpa nì pëccà”. Ore, mi, ël Signor, ch’i son vòstr Dé da quand ch’i j’ere an Egit, av farà torna vive sota ‘d tende, com ant ij dì dël Rëscontr. I l’hai parlà ai profeta, i l’hai acordaje tante vision, e për ël mojen dij profeta im dëspiegherai”.

Se Ghilead a l'é mach përversità, lor a son nen d'àutr che faussità. A Gilgal a fan ëd sacrifissi ai tòr, për lòn ij sò autar a saran parèj ëd pere an sle preus dij camp. Giacòb a scapa ant ël pais dj’Aramé, Israel a l'é servì da na fomna, e për na fomna a goerna jë strop. Grassie a ‘n profeta Nosgnor a l’ha fàit  monté Israel da l'Egit, e për un profeta a l'é stàit goernà! Coj d’Efraim, contut, a l'han ofendù con ameiror sò Signor e  a-j rendrà lor responsàbij dël sangh vërsà, sò Signor a-j camprà an facia sò oltrage.

Piemontèis
Bibia
Testament Vej
Osea